दूए दिन गुलाबसिंह होर सरदार अतरसिंह कलाल ते जगतसिंह अटारी वाले कन्ने फौज लेइयै जम्मू आनी पुज्जे। गुलाबसिंह ने शेखोपुरा दे किले थमां मियां डीडो दे दौं साथिये-दवानु रायपुरिया ते झफु गी छुड़ाई लैता ते जम्मू तगर पुजदे-पुजदे गुलाबसिंह ने इनें दौं आदमियें गी अपने सांचे च ढाली लैता। गुलाबसिंह ने उनेंगी ए जकीन दुआया जे ओ बी सिक्ख हकूमत नेई ठीक समझदा पर अजें ए मौका नेईं जे अस इन्दें कन्ने बगाड़चै। जिसलै ठीक मौका होग में पिच्छे नेई रौंह्‌ङ। ल्हौर दरबार च में बैठे दा आं, जम्वाले दे हक्कै आस्तै लड़ने गी सुचेतसिंह ते ध्यानसिंह बैठे दे न। तुसें गी फिकर करने दी लोड़ गै नेईं। ते गुलाबसिंह ने दौनें जवानें गी मियां डीडो कच्छ भेजेआ जे उसी आखो जे अपनी जिद्द छोड़ियै चलदी धारा च शामल होई जा। में जकीन दुआना जे फौजा च उसी इक उच्चा औह्‌दा दित्ता जाग। जेकर मियां डीडो आई मिलदा तां होई सकदा जम्मू दा इतिहास होर गै होंदा। पर मियां डीडो अपनी आन दा पक्का हा उन्नै अपने दौनें साथिये गी मिलने शा इन्कार करी दित्ता। पर जिसलै उनें बड़ा जोर भरेआ तां मियां डीडो ने उन्दे कन्ने मलाटी करियै चंगी लानत कीती। ओ दोऐ बापस आई गे। इनें दौं साथिये कन्ने मियां डीडो दा सज्जा हत्थ मियां जवाहरसिंह अगोरिया बी हा जेह्‌ड़ा गुलाबसिंह कन्ने नराज होइयै मियां डीडो दे गरोह् च शामल होई चुके दा हा। पर हुन गुलाबसिंह दे समझने मूजब मियां डीडो गी बी आम सिलसिले च लियानै आस्तै कोशश करा दा हा।